Postbank net nog ŉ ‘voertrog’ vir ANC-kaders(Argieffoto: Maroela Media) Planne om die Postbank in ŉ volwaardige staatsbank te omskep, is niks anders nie as nóg ŉ opportunistiese poging van die ANC om ŉ voertrog vir sy kaders te skep, sê die VF Plus. Die parlement het Dinsdag die Wysigingswetsontwerp op die Postbank aanvaar. Die stap baan die weg vir die fasilitering van ŉ oordrag in aandeelhouding van die Poskantoor na die regering en die skep van ŉ bankbeheermaatskappy vir Postbank. Dit beteken die bank skuif onder die toesig van die Poskantoor na dié beheermaatskappy en dít val weer onder die toesig van die departement van kommunikasie en digitale tegnologie. Die Postbank het tien jaar gelede al aansoek gedoen om as bank geregistreer te word en in 2017 het hy sy aansoek vir ŉ banklisensie ingedien. “So ŉ staatsbeheerde bank sal onhoubare druk op die fiskus plaas wat dit nie meer kan bekostig nie,” sê Wouter Wessels, ŉ VF Plus-LP en die party se woordvoerder oor kommunikasie. Volgens hom is dit net nog ŉ “voertrog vir kaders” van die ANC. Selfs voor die rampspoedige gevolge van Covid-19 en beurtkrag op Suid-Afrika se ekonomie en finansies, het die nasionale tesourie dit duidelik gestel dat ŉ staatsbeheerde bank ŉ onbekostigbare las sou wees, sê Wessels. Volgens pres. Cyril Ramaphosa is so ŉ bank noodsaaklik aangesien ander ontwikkelende lande ŉ soortgelyke bank het. Suid-Afrika moet opsluit daarom ook een hê. “Hierdie redenasie is net so absurd as om willens en wetens ŉ mafiabaas in die kabinet toe te laat. “Dit is algemeen bekend dat geen staatsbeheerde onderneming in die land behoorlik funksioneer nie. Daar rus ŉ vloek van vernietiging op alles waarop die ANC sy hande lê vanweë wanadministrasie en korrupsie. Soos die Postbank tans daar uitsien, is hy reeds een van die vele mislukte staatsondernemings. Sy onreëlmatige besteding in die afgelope finansiële jaar het met R118 miljoen toegeneem,” sê Wessels. Die bank kon nie eens ŉ veilige stelsel instel met bankkaarte vir Sassa-begunstigdes nie en R68 miljoen is in die proses verlore. Dit was boonop die heel armstes wat hieronder gely het, sê Wessels. Postbank se IT-stelselopknapping sal na verwagting teen die einde van April afgehandel wees as deel van sy pogings om ŉ volwaardige staatsbank te word, het Khumbudzo Ntshavheni, minister van kommunikasie en digitale tegnologie, vroeër gesê. Volgens die regering gaan die amptelike staatsbank ŉ belangrike rol in die ekonomiese transformasie van die land speel. Die VF Plus stem nie hiermee saam nie. “Die doel van die bank is bloot om geld wat tans deur private en handelsbanke geadministreer word, na ŉ staatsonderneming te skuif waar kaders maklike toegang daartoe sal hê. Die ANC het hierdie resep al vervolmaak. Die Postbank sal ongetwyfeld katastrofiese gevolge inhou.”